|  |  |
| --- | --- |
|  ***Pogodba št. ……………******Pogodba izvajalca št………………..*** |  |

sklenjena med

|  |  |
| --- | --- |
| **Naročnikom:** | Republika Slovenija, Ministrstvo za infrastrukturo, Direkcija RS za infrastrukturo, Hajdrihova ulica 2a, 1000 Ljubljana, z davčno številko SI75827735, matično številko 5300177000, ki jo zastopa v. d. direktorja Karmen Praprotnik (v nadaljevanju: naročnik) |
| in |  |
| **Izvajalcem:** |

|  |  |
| --- | --- |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, z davčno številko \_\_\_\_\_\_\_\_, matično številko \_\_\_\_\_\_\_\_, ki ga zastopa direktor \_\_\_\_\_\_\_\_\_\_\_\_\_\_\_\_\_ (v nadaljevanju: izvajalec)Številka TRR izvajalca: |  |

**Uvodne določbe**

1. člen

Pogodbeni stranki uvodoma ugotavljata, da je bil izvajalec na podlagi odločitve naročnika o oddaji naročila št.       z dne       izbran kot najugodnejši ponudnik za izvedbo predmetnega javnega naročila.

2. člen

Pogodbene stranke soglašajo, da bodo morebitne osebne podatke varovali in obdelovali v skladu z določili Zakona o varstvu osebnih podatkov (Uradni list RS, št. 163/22) in Uredbe EU 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (splošna uredba o varstvu podatkov) (UL L 119, 4. 5. 2016 str. 1-88).

**Predmet pogodbe**

3. člen

S to pogodbo naročnik oddaja, izvajalec pa prevzema izvedbo naslednjih del:

|  |
| --- |
| ***Preureditev obstoječih signalnovarnostnih naprav v okviru nadgradnje železniške postaje Nova Gorica*** |

Ponudbena dokumentacija izvajalca št. ……………….. z dne ………….. je sestavni del te pogodbe.

Natančen obseg pogodbenih obveznosti je razviden iz Specifikacije naročila (ponudbeni predračun, projektna naloga, splošni tehnični pogoji za izvedbo del in dodatek, obrazec analize cene ter izvedbeni načrt).

**Vrednost pogodbenih del**

4. člen

Ocenjena vrednost pogodbenih del iz 3. člena te pogodbe je vključno z DDV:

**…………………………………… EUR**

(z besedo: ……………………………………………………………………………………………….. 00/100)

od tega DDV: …………………….. EUR.

Pogodbena cena vključuje tudi vrednost nepredvidenih del v višini 5 % vrednosti del, ki se obračunavajo po cenah na enoto na osnovi dejansko izvedenih količin.

Vsa dela iz ponudbenega predračuna se bodo obravnavala po cenah na enoto mere.

**Rok dokončanja del**

5. člen

Izvajalec se obvezuje pogodbeno prevzete obveznosti izvesti v naslednjem roku:

* dokončanje vseh del in pridobitev potrdila o prevzemu del do predvidoma 13. 1. 2025.

Rok dokončanja del je odvisen od roka pri izvedbi gradbenih del za Nadgradnjo železniške postaje Nova Gorica.

Rok dokončanja del pomeni izvršitev vseh pogodbenih obveznosti izvajalca po tej pogodbi.

Če izvajalec brez svoje krivde zamuja glede na rok dokončanja del iz 5. člena te pogodbe, je o tem dolžan pred iztekom roka pisno obvestiti naročnika in ga zaprositi za podaljšanje roka.

**Obveznosti naročnika**

6. člen

Naročnik je dolžan ob uvedbi v delo izvajalcu izročiti:

* projektno dokumentacijo IZN;
* zemljišča, na katerih je predvideno izvajanje del iz 3. člena te pogodbe.

Naročnik se obvezuje, da bo izpolnjeval vse predvidene obveznosti v rokih in na predviden način.

**Obveznosti izvajalca**

7. člen

Izvajalec izjavlja, da mu je poznan predmet pogodbe in vsi spremljajoči riziki v zvezi z izvedbo del in da je seznanjen z razpisnimi zahtevami ter, da so mu razumljivi in jasni pogoji in okoliščine za pravilno izvedbo del in da je seznanjen z razpisnimi zahtevami oziroma s prejeto dokumentacijo ter, da so mu razumljivi in jasni pogoji in okoliščine za pravilno izvedbo del.

8. člen

V zvezi z izvajanjem s to pogodbo prevzetih del se izvajalec obvezuje, da bo:

1. izvajal gradnjo po tej pogodbi po pravilih stroke, v skladu z navodili naročnika, dokumentacijo za izvedbo gradnje, veljavno gradbeno zakonodajo, s skrbnostjo dobrega gospodarja in v pogodbeno dogovorjenih rokih;
2. za strokovni kader najkasneje 15 dni po prejemu poziva k podpisu pogodbe izkazal vpis v ustrezen imenik IZS, če kader ni bil vpisan v imenik že ob oddaji ponudbe;
3. izročil dokazila (ateste) o vgrajenih materialih in elementih;
4. naročnika z dopisom obvestiti o začetku in dokončanju del;
5. pred pričetkom del pripravil prijavo gradbišča, v elektronski obliki, ki jo bo preko nadzornika posredoval naročniku, ki bo formalno vložil prijavo;
6. pred pričetkom del predal naročniku varnostni načrt in zagotovil, da bo gradbišče urejeno v skladu s tem varnostnim načrtom;
7. izvedel zakoličenje objekta v skladu z gradbeno zakonodajo;
8. sodeloval z izvajalci na isti in sosednjih železniških postajah ter odsekih po drugih pogodbah (predvsem tudi z izvajalcem gradbenih del), zaradi česar pa ne bo uveljavljal dodatnih stroškov;
9. sodeloval v postopku verifikacije za fazo izvedbe, pri čemer je verifikacija za fazo izvedbe predmet ločene pogodbe;
10. najkasneje v roku 15 delovnih dni od prejema sklenjene pogodbe naročniku izročil finančno zavarovanje za dobro izvedbo pogodbenih obveznosti v višini 5 % pogodbene vrednosti z DDV, ki mora veljati še najmanj 30 dni po pridobitvi potrdila o izvedbi ter mora biti po vsebini skladno z vzorcem iz dokumentacije za izvedbo predmetnega javnega naročila;
11. pred pričetkom del na gradbišču sklenil skupni dogovor o izvajanju varnostnih ukrepov na gradbišču v smislu predpisov o varstvu pri delu, protipožarnem varstvu, ukrepov za varovanje premoženja in zavarovanje gradbišča ter dostopov na gradbišče;
12. vsaj 7 dni pred pričetkom del na gradbišču predložil naročniku dokazilo, da je sklenil zavarovanje v skladu z zahtevami Splošnih in posebnih pogojev. V skladu s Splošnimi in posebnimi pogoji pogodbe mora izvajalec zagotavljati, da se zavarovanje vzdržuje ves čas izvajanja del in da ne napravi nobenih stvarnih sprememb v pogojih zavarovanja brez predhodne odobritve naročnika;
13. poskrbel za ograditev gradbišča in označil gradbišče s tablo, na kateri so navedeni vsi udeleženci pri graditvi objekta, imena, priimki, nazivi in funkcija odgovornih oseb;
14. poskrbel za nošenje osebne varovalne opreme vseh delavcev, ki so bili napoteni na gradbišče z njegove strani;
15. kopijo prijave na gradbišču namestil na vidno mesto;
16. poskrbel za ustrezen načrt organizacije gradbišča;
17. zagotovil prisotnost vodje del iz 21. člena te pogodbe na gradbišču v povprečju prisotnost vsaj 3-krat na teden v času izvajanja del;
18. zagotovil prisotnost vodje del na rednih tedenskih koordinacijah;
19. predložil dnevni plan izvajanja del za naslednji delovni dan;
20. dela skladno s terminskim planom, po potrebi izvajal neprekinjeno 24 ur na dan izven normalnega delovnega časa, ne da bi za to od naročnika zahteval posebna denarna nadomestila;
21. vsakodnevno vodil gradbeni dnevnik in knjigo obračunskih izmer;
22. zagotovil sprotno izdelavo projektne dokumentacije izvedenih del (PID), dokazila o zanesljivosti objekta (DZO) in navodil za obratovanje in vzdrževanje (NOV) v skladu z določili Pravilnika o projektni in drugi dokumentaciji ter obrazcih pri graditvi objektov (Ur. l. RS št. 30/23) in v skladu z zahtevami Javne agencije za železniški promet Republike Slovenije (AŽP), ki ga bo v zahtevanem številu izvodov in obliki ter elektronski verziji dostavil naročniku skupaj z obvestilom za izdajo potrdila o prevzemu del;
23. izvajal dela s strokovnim kadrom iz 21. člena;
24. zamenjavo strokovnega kadra izvedel le ob pridobitvi predhodnega soglasja naročnika;
25. po končani gradnji odstranil gradbene ovire in omejitve dostopa, na področju gradnje odstranil in očistil odpadke ter gradbišče ustrezno uredil;
26. kadar se ne bodo izvajala neposredna plačila podizvajalcem na podlagi njihove zahteve, naročniku najpozneje v 60 dneh od plačila končnega računa oziroma situacije poslal svojo pisno izjavo in pisno izjavo podizvajalca, da je podizvajalec prejel plačilo za izvedene gradnje ali storitve oziroma dobavljeno blago, neposredno povezano s predmetom te pogodbe;
27. v zvezi s to pogodbo zagotovil domačim nadzornim institucijam vpogled v finančno in tehnično dokumentacijo in dostop na lokacije projekta za izvedbo finančnega in tehničnega pregleda ter revizij;
28. zagotoviti komuniciranje z naročnikom, pooblaščenimi nadzorniki in upravnimi organi v slovenskem jeziku.

Pri korespondenci z naročnikom v zvezi s to pogodbo, se na prvi strani dopisov, v zgornjem desnem kotu navedeta naročnikova številka zadeve in številka pogodbe.

9. člen

Izvajalec je dolžan ves čas izvajanja pogodbe zagotavljati vse zaveze iz vsakokratne veljavne Kolektivne pogodbe gradbenih dejavnosti z enakimi pravicami za zaposlene, kot jih imajo zaposleni pri zavezancih Kolektivne pogodbe gradbenih dejavnosti.

**Način obračunavanja opravljenih del**

10. člen

Opravljena dela bo izvajalec obračunaval z izstavitvijo začasnih mesečnih situacij skladno z napredovanjem del.

Vrednost mesečne situacije bo izražena glede na dejansko izvedene in potrjene količine v knjigi obračunskih izmer.

Pri izstavitvi situacije se mora izvajalec sklicevati na številko pogodbe, situaciji pa mora biti predloženo tudi Poročilo izvedenih del.

V skladu z zakonodajo o opravljanju plačilnih storitev za proračunske uporabnike je izvajalec dolžan naročniku izdajati situacije izključno v elektronski obliki (e-račun), naročnik pa prejemati e-račun preko aplikacije UJPnet.

Naročnik bo v skladu s podčlenom 14.3 (c) Splošnih pogojev pogodbe in v skladu z Dodatkom k ponudbi zadržal zadržani znesek 5 % od vsake situacije brez DDV. Plačilo zadržanega zneska bo izvedeno v skladu s Podčlenom 14.9 Splošnih pogojev pogodbe.

**Način plačevanja opravljenih del**

11. člen

Naročnik bo izvajalcu plačeval opravljena dela po tej pogodbi na podlagi izdanih začasnih mesečnih situacij. Izvajalec je dolžan dostaviti situacijo naročniku in inženirju v roku pet (5) dni po opravljenem delu oz. do 5. v mesecu za pretekli mesec, če traja delo več mesecev. Naročnik je dolžan situacijo v roku 15 dni po prejemu potrditi oziroma zavrniti. Če naročnik v roku 15 dni situacije ne potrdi niti ne zavrne, se po preteku tega roka šteje, da je situacija potrjena. Rok plačila je 30 dni, pri čemer začne teči plačilni rok naslednji dan po prejemu e-računa, ki je podlaga za izplačilo.

Naročnik poravna dogovorjene obveznosti na osnovi predloženih računov izvajalca na njegov transakcijski račun oz. v skladu z 11.a. člena te pogodbe, v primeru, da podizvajalci zahtevajo neposredno plačilo.

11.a člen

Podatki o posameznem podizvajalcu so navedeni v prilogi te pogodbe za vsakega podizvajalca in so sestavni del te pogodbe.

Izvajalec s podpisom te pogodbe pooblašča naročnika, da le ta na podlagi s strani izvajalca potrjenega računa oziroma situacije neposredno plačuje podizvajalcu/em, ki je/so predložil/i zahtevo za neposredno plačilo.

Izvajalec mora k svoji situaciji obvezno priložiti z njegove strani potrjene račune oz. situacije tistih podizvajalcev, ki so zahtevali neposredno plačilo in delilnik plačila mesečne situacije, iz katere bodo razvidne vsote plačila posameznim podizvajalcem.

Izvajalec mora naročnika obvestiti o vseh morebitnih spremembah informacij iz drugega odstavka 94. člena Zakona o javnem naročanju in poslati informacije o novih podizvajalcih, ki jih namerava naknadno vključiti v izvajanje del, in sicer najkasneje v petih dneh po spremembi.

Za vse podizvajalce, ki jih izvajalec ni navedel v ponudbi, mora naročniku posredovati predlog za vključitev podizvajalca v izvajanje del, v katerem mora navesti razlog, zaradi katerega je prišlo do potrebe po vključitvi podizvajalca v izvajanje del in ga vsebinsko utemeljiti in predlogu priložiti dokumente o izpolnjevanju pogojev iz določb razpisne dokumentacije, ter podatke in dokumente v skladu z veljavnim Zakonom o javnem naročanju. Predlogu mora biti predložena vsa dokumentacija, ki bo izkazovala izpolnjevanje navedenih pogojev.

Naročnik bo o predlogu za vključitev novega podizvajalca odločil in izdal soglasje ali zavrnitev. Naročnik bo zavrnil vsakega podizvajalca, če zanj obstajajo razlogi za izključitev iz prvega, drugega ali četrtega odstavka 75. člena Zakona o javnem naročanju. Naročnik lahko zavrne predlog za vključitev novega podizvajalca tudi, če bi to lahko vplivalo na nemoteno izvajanje ali dokončanje del ali če zamenjava ali dodatna vključitev novega podizvajalca ni v skladu z Zakonom o javnem naročanju. Naročnik mora o morebitni zavrnitvi novega podizvajalca obvestiti izvajalca.

Imenovanje novega podizvajalca, izvajalca ne odvezuje njegovih odgovornosti prevzetih s to pogodbo in še naprej sam in v celoti odgovarja za kvalitetno in pravočasno izvedbo pogodbenih del.

**Pogodbena kazen**

12. člen

Če izvajalec po svoji krivdi ne izvrši pogodbenih del v pogodbeno določenem roku iz 5. člena te pogodbe je dolžan plačati naročniku pogodbeno kazen v višini 4 ‰ (štiri promile) od celotne pogodbene vrednosti del brez DDV za vsak zamujeni koledarski dan.

Naročnik izvajalcu lahko zaračuna pogodbeno kazen tudi v primeru kršitev obveznosti iz točk q) in w) 8. člena pogodbe, in sicer 2.000,00 EUR za vsako posamezno kršitev.

Naročnik izvajalcu lahko zaračuna pogodbeno kazen tudi v primeru, če z deli ne zaključi v času predhodno odobrene zapore, in sicer v višini 10.000,00 EUR za vsako uro izvedbe del izven časa predhodno odobrene zapore.

Skupni znesek pogodbenih kazni iz prejšnjih treh odstavkov ne more presegati 10 % (deset odstotkov) pogodbene vrednosti del brez DDV. Pogodbeno kazen bo naročnik poračunal pri končnem obračunu, pri čemer bo pogodbeno kazen obračunal na podlagi izstavljenega računa.

Pogodbeno kazen se izvajalec zaveže plačati naročniku tudi v primeru neizpolnitve pogodbe, in sicer v višini 10 % pogodbene vrednosti del brez DDV.

13. člen

Naročnik in izvajalec soglašata, da pravica zaračunati pogodbeno kazen ni pogojena z nastankom škode naročniku.

V primeru nastanka škode, ki jo naročnik utrpi zaradi neizpolnitve ali zamude s strani izvajalca in bi nastala škoda presegla znesek pogodbene kazni, lahko naročnik zahteva poleg pogodbene kazni tudi poplačilo razlike do celotne odškodnine za vso nastalo škodo, ki jo je utrpel zaradi izvajalčeve zamude ali neizpolnitve pogodbenih obveznosti izvajalca. Izvajalec mora, če ga naročnik k temu pozove, skupaj z naročnikom sodelovati kot stranka v eventualnih sporih, nastalih zaradi zamude, nepravilne izpolnitve ali neizpolnitve izvajalca.

**Intelektualna lastnina**

14. člen

Vse pravice intelektualne lastnine, ki jih izvajalec podeljuje naročniku po tej pogodbi v zvezi z dokumentacijo, ki je predmet te pogodbe, ostanejo še naprej pravice izvajalca, ki pa jih lahko naročnik uporablja za interne namene brez plačila kakršne koli odškodnine.

Vsa materialna upravičenja avtorske pravice na projektni in uporabniški dokumentaciji, katerih priprava je predmet pogodbe, preidejo s prevzemom na naročnika. Prenos je brezplačen, izključen, časovno in teritorialno neomejen. Navedeno ne velja za tehnično produktno dokumentacijo, ki predstavlja ponudnikovo poslovno skrivnost, ter ostali t. i. »know-how« ponudnika, ki predstavlja njegovo konkurenčno prednost na trgu, npr. načrte, skice, tehnično dokumentacijo, vzorce, kataloge, prospekte, fotografije. Na tovrstni tehnično produktni dokumentaciji preide na naročnika pravica do uporabe, in sicer brezplačno, neizključno, časovno neomejeno, teritorialno omejeno na območje Republike Slovenije, izključno v obsegu, potrebnem za uporabo, upravljanje, nadgradnjo in vzdrževanje signalno-varnostnih naprav, ki so predmet pogodbe.

Po predaji del na naročnika preidejo pravice intelektualne lastnine na strojni opremi, in sicer brezplačno, neizključno, časovno neomejeno, teritorialno omejeno na območje Republike Slovenije. Po predaji del naročniku na programski opremi pridobi pravico do njene uporabe, in sicer brezplačno, neizključno, časovno neomejeno, teritorialno omejeno na območje Republike Slovenije. Uporaba je dopustna s pripadajočo strojno opremo, v nespremenjeni obliki in za predviden namen ter na način, opredeljen v tehnični dokumentaciji. Prenos pravic v zvezi s programsko opremo na tretje osebe je dovoljen le skupaj s strojno opremo. Za standardno programsko opremo (t. i. »off-the-shelf software«) veljajo pogoji in pravice, kot izhajajo iz »licenčne pogodbe« proizvajalca. Reproduciranje, predelava in nadaljnja distribucija ponudbene in projektne dokumentacije ter programske opreme, kakor tudi razkrivanje slednjih tretjim osebam brez soglasja izvajalca, ni dopustno. Naročnik lahko dokumentacijo uporablja le v nespremenjeni obliki za namen in v obsegu potrebnem za obratovanje, vzdrževanje, obnove in nadgradnje predmeta dobave. Drugačna uporaba je dopustna le na podlagi predhodnega pisnega soglasja izvajalca. Naročnik brez posebnega pisnega soglasja ne sme kopirati ali posnemati predmeta dobave ali njegovih delov za namene, ki niso neposredno povezani z uporabo, upravljanjem, vzdrževanjem, obnovo in nadgradnjo opreme, ki je predmet pogodbe.

Naročnik si pridržuje vse pravice za kopiranje programske opreme za namene varnostnih kopij (backup) na ustreznih nosilcih za potrebe arhiviranja in vzdrževanja računalniških programov, ter vse pravice za nadaljnjo vgradnjo in nadgradnjo opreme ter nadgradnje računalniške in strojne opreme na vseh sistemih, ki so predmet pogodbe. Licenčna pogodba strojne in programske opreme dovoli naročniku izključno uporabo le-te za delovanje omrežja JŽI. Izvajalec bo navedel vse dobavljene pakete s programsko opremo in priskrbel licence in ostale stroške za vzdrževanje le-te, za vsak paket posebej. Izvajalec bo naročniku v skladu s pogodbo zagotovil ustrezno število licenc in ostale opreme za nemoteno uporabo računalniških programov. Spisek licenc, potrebnih za delovanje vseh naprav in sistemov, ki so predmet pogodbe, je izvajalec ob prevzemu dolžan izročiti naročniku. Izvajalec se zavezuje da bo, v kolikor bi posamezen poseg naročnika v naprave in sisteme ter računalniške programe, v skladu s pravico predelave vplival na veljavnost garancije izvajalca za naprave in sisteme ter računalniške programe, ki so predmet pogodbe, sodeloval pri izvedbi posameznega posega, z njim soglašal in tudi potrdil veljavnost garancije za vsak opravljeni poseg. Izvajalec se zavezuje, da v zvezi s svojimi dolžnostmi iz tega odstavka naročniku na bo zaračunaval nesorazmernih stroškov za dela, ki bi jih na poenotenju računalniških programov (izdelavi vmesnikov ipd.) opravil sam.

Izvajalec je odgovoren za varno delovanje naprav v času njihovega obratovanja.

**Prevzem pogodbenega dela in odprava napak**

15. člen

Pred prevzemom del in izdajo Potrdila o prevzemu del bo naročnik pregledal izvršena dela v skladu z določili splošnih in posebnih pogojev pogodbe ter tehničnih specifikacij.

Pogoj za izdajo Potrdila o prevzemu del je uspešna predaja objekta v poskusno obratovanje brez pomembnih omejitev skladno z zapisnikom komisije upravljavca za izvedbo končnega faznega tehničnega pregleda izvedenih del ter predaja načrtov izvedenih del (PID), geodetskega načrta novega stanja zemljišča po končani gradnji, navodil za obratovanje in vzdrževanje ter dokazila o zanesljivosti, ki jih je izvajalec pripravljal hkrati z izvajanjem del, z ustrezno kvalificiranim tehničnim osebjem.

Vse ugotovljene pomanjkljivosti je izvajalec dolžan odpraviti najkasneje v roku 4 mesecev od izdaje Potrdila o prevzemu del. Naročnik bo Potrdilo o izvedbi izdal šele po odpravi vseh pomanjkljivosti in predložitvi ustrezne garancije za odpravo napak v garancijski dobi.

16. člen

Če izvajalec ne odpravi napak v dogovorjenem roku, jih je, po načelu dobrega gospodarja, upravičen odpraviti naročnik na račun izvajalca. Za pokritje teh stroškov bo naročnik unovčil finančno zavarovanje za dobro izvedbo pogodbenih obveznosti.

**Garancijska doba**

17. člen

Garancijska doba za izvedena dela je 3 leta za vsa razpisana dela.

Garancijska doba začne teči z dnem izdaje potrdila o prevzemu del.

18. člen

Pomanjkljivosti ali napake, ugotovljene v garancijski dobi, je na naročnikov poziv izvajalec dolžan na lastne stroške odpraviti na način in v rokih opredeljenih v nadaljevanju.

Izvajalec se obvezuje v primeru naročnikovega poziva o ugotovitvi pomanjkljivosti v času garancijske dobe nemudoma oz. najkasneje v roku 7 delovnih dni odzvati in opraviti ogled na terenu. Izvajalec je dolžan na podlagi ogleda v roku 14 delovnih dni od poziva podati pisno mnenje o ugotovljeni napaki.

Izvajalec bo k odpravi napak v garancijski dobi pristopil najkasneje v roku 28 delovnih dni od poziva naročnika in jih odpravil v najkrajšem možnem času.

19. člen

Izvajalec je pred izdajo potrdila o izvedbi dolžan naročniku izročiti finančno zavarovanje za odpravo napak v garancijski dobi v višini 5 % vrednosti del z DDV, ugotovljene na podlagi končnega obračuna za prevzeta dela skladno z določili posebnih pogojev pogodbe. V kolikor predmetno finančno zavarovanje ne bo izdano in ne bo izdano potrdilo o izvedbi, bo naročnik vnovčil veljavno finančno zavarovanje za dobro izvedbo pogodbenih obveznosti. Veljavnost finančnega zavarovanja za odpravo napak v garancijski dobi mora biti skladna z zahtevo iz podčlena 4.25 Posebnih pogojev pogodbe.

Rok trajanja finančnega zavarovanja za odpravo napak v garancijskem roku mora biti za 30 dni daljši, kot je garancijski rok določen s pogodbo.

Za napake, ki se odpravljajo v garancijski dobi, je izvajalec dolžan podaljšati veljavnost garancije za čas trajanja napake do odprave le te napake.

20. člen

Naročnik, upravljavec in izvajalec bodo pred iztekom garancijske dobe opravili pregled in ugotovili stanje izvedenih del, o čemer bo voden tudi zapisnik, ki ga podpišejo predstavniki vseh strank.

**Predstavnik naročnika, inženirja in strokovni kader izvajalca**

21. člen

Predstavnik naročnika - vodja projekta \_\_\_\_\_\_\_\_\_\_\_\_\_\_\_

Za strokovni nadzor naročnik pooblašča DRI upravljanje investicij, Družba za razvoj infrastrukture, d.o.o., ki določa, da je predstavnika inženirja: \_\_\_\_\_\_\_\_\_\_\_\_\_\_\_\_\_\_\_\_\_\_

Izvajalec je dolžan vso pisno korespondenco pošiljati naročniku in inženirju.

Predstavnik naročnika oz. inženirja se lahko zamenja s pisnim obvestilom nasprotni pogodbeni stranki, za kar ni potrebno sklepati aneksa k tej pogodbi.

Vodja del \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vodja del prevzema vlogo vodje del in vodje gradnje.

Zamenjava ključnega kadra izvajalca iz predhodnega odstavka je dopustna le na podlagi predhodno pridobljenega soglasja naročnika, za kar ni potrebno sklepati aneksa k tej pogodbi. Predlagani kader mora izpolnjevati enake pogoje, kot so bili določeni v razpisni dokumentaciji za predmetno javno naročilo.

**Reševanje sporov**

22. člen

Morebitne spore v zvezi z izvajanjem te pogodbe bosta pogodbeni stranki skušali rešiti sporazumno. V primeru nastanka spora bosta stranki spor predložili v reševanje pristojnemu sodišče v Ljubljani, ki ima izključno pristojnost za sojenje v sporu. Jezik, ki se izključno uporablja v sporu je slovenski jezik. Za rešitev spora se uporablja izključno zakonodaja Republike Slovenije.

**Končne določbe**

23. člen

Pogodba je nična, če kdo v imenu ali na račun izvajalca predstavniku ali posredniku organa ali organizacije iz javnega sektorja obljubi, ponudi ali da kakšno nedovoljeno korist za:

* pridobitev posla,
* za sklenitev posla pod ugodnejšimi pogoji,
* za opustitev dolžnega nadzora nad izvajanjem pogodbenih obveznosti,
* za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku ali posredniku.

Pogodba je nična, če je sklenjena s subjektom, v katerem je naročnikov funkcionar ali njegov družinski član:

* udeležen kot poslovodja, član poslovodstva ali zakoniti zastopnik,
* neposredno ali preko drugih pravnih oseb v več kot 5% deležu udeležen pri ustanoviteljskih pravicah, upravljanju ali kapitalu.

24. člen

Ta pogodba je sklenjena pod razveznim pogojem, ki se uresniči v primeru izpolnitve ene od naslednjih okoliščin:

* če bo naročnik seznanjen, da je sodišče s pravnomočno odločitvijo ugotovilo kršitev obveznosti delovne, okoljske ali socialne zakonodaje s strani izvajalca ali podizvajalca ali
* če bo naročnik seznanjen, da je pristojni državni organ pri izvajalcu ali podizvajalcu v času izvajanja pogodbe ugotovil najmanj dve kršitvi v zvezi s:
	+ plačilom za delo,
	+ delovnim časom,
	+ počitki,
	+ opravljanjem dela na podlagi pogodb civilnega prava kljub obstoju elementov delovnega razmerja ali v zvezi z zaposlovanjem na črno

in za kateri mu je bila s pravnomočno odločitvijo ali več pravnomočnimi odločitvami izrečena globa za prekršek.

V primeru seznanitve naročnika s kršitvijo, mora ta o tem obvestiti izvajalca v 10 dneh.

Kljub obstoju kršitev iz prvega odstavka tega člena, lahko izvajalec v roku, ki ga določi naročnik in ne sme biti daljši od 15 dni, predloži dokaze, da je sprejel zadostne ukrepe, s katerimi lahko dokaže svojo zanesljivost.

Če obstaja kršitev pri podizvajalcu, lahko izvajalec v roku, ki ga določi naročnik in ne sme biti daljši od 15 dni, predloži dokaze, da je podizvajalec sprejel zadostne ukrepe, s katerimi lahko dokaže svojo zanesljivost kljub obstoju kršitev.

Če izvajalec dokazov za podizvajalca ne predloži ali pa naročnik oceni, da ukrepi ne zadoščajo, lahko izvajalec zamenja podizvajalca v roku, ki ga določi naročnik in ne sme biti daljši od 15 dni ali sam prevzame del, ki ga je oddal v podizvajanje temu podizvajalcu, če zamenjava ali prevzem ne pomeni bistvene spremembe pogodbe.

Če izvajalec ni predložil dokazov zase oz. za podizvajalca ali, če jih je, pa naročnik oceni, da ti ukrepi ne zadoščajo ali če izvajalec ne prevzame del sam ali predlaga novega podizvajalca ali če naročnik predlaganega novega podizvajalca zavrne, se razvezni pogoj uresniči pod pogojem, da je od seznanitve naročnika s kršitvijo in do izteka veljavnosti pogodbe še najmanj šest mesecev.

Ne glede na prejšnji odstavek, se pogodba ne razveže, če bi razveza pogodbe naročniku povzročila nesorazmerne stroške ali bistvene težave pri nemoteni izvedbi gradnje ali nesorazmerno časovno zamudo in pod pogojem, da naročnik izvajalca najkasneje v 20 dneh od seznanitve s kršitvijo obvesti, da se pogodba ne razveže.

V primeru izpolnitve razveznega pogoja se šteje, da je pogodba razvezana z dnem sklenitve nove pogodbe o izvedbi javnega naročila, naročnik pa mora nov postopek oddaje javnega naročila začeti nemudoma, vendar najkasneje v 60 dneh od seznanitve s kršitvijo. Če naročnik v tem roku ne začne novega postopka javnega naročila, se šteje, da je pogodba razvezana šestdeseti dan od seznanitve s kršitvijo.

V primeru predčasnega prenehanja pogodbe zaradi gornjih vzrokov, naročnik plača izvajalcu izvršena dela, istočasno pa ima pravico obračunati izvajalcu od situacij plačilo pogodbene kazni in plačilo za storjeno škodo zaradi razveze pogodbe in unovčiti dane garancije.

25. člen

Med veljavnostjo te pogodbe lahko naročnik ne glede na določbe zakona, ki ureja obligacijska razmerja, odstopi od pogodbe v naslednjih okoliščinah:

* + javno naročilo je bilo bistveno spremenjeno, kar terja nov postopek javnega naročanja,
	+ v času oddaje javnega naročila je bil izvajalec v enem od položajev, zaradi katerega bi ga naročnik moral izključiti iz postopka javnega naročanja, pa s tem dejstvom naročnik ni bil seznanjen v postopku javnega naročanja,
	+ zaradi hudih kršitev obveznosti iz PEU, PDEU in Zakona o javnem naročanju, ki jih je po postopku v skladu z 258. členom PDEU ugotovilo Sodišče Evropske unije, javno naročilo ne bi smelo biti oddano izvajalcu.

Naročnik si pridržuje pravico, da odstopi od izvedbe posameznega projekta ali odstopi od pogodbe, iz razlogov Zakona o izvrševanju proračuna Republike Slovenije, kadar sredstva za izvedbo pogodbenih obveznosti niso več zagotovljena. Izvajalcu del iz tega naslova ne pripada odškodnina, upravičen je le do stroškov že izvedenih del.

26. člen

Pogodbeni stranki soglašata, da je prioriteta dokumentov, ki predstavljajo sestavni del pogodbe, za namene tolmačenja določena, kot sledi:

* 1. Pogodba;
	2. Navodila za pripravo ponudbe;
	3. Ponudba, ponudbeni predračun in Dodatek k ponudbi;
	4. Posebni pogoji pogodbe;
	5. Splošni pogoji gradbenih pogodb za gradbena in inženirska dela, ki jih načrtuje naročnik"; FIDIC, prva izdaja 1999 - rdeča knjiga;
	6. Projektna naloga;
	7. Splošni tehnični pogoji za izvedbo del in dodatek k STP;
	8. Projektna dokumentacija;
	9. Zavezujoč pravni akt o skupni izvedbi naročila, kadar je izbrana skupna ponudba skupine izvajalcev.

Dokumente, ki tvorijo pogodbo, je treba razumeti tako, da se le-ti vzajemno razlagajo. Za namen tolmačenja se prioriteta dokumentov določa po zaporedju, kot so navedeni v predhodnem odstavku.

27. člen

Pogodba se lahko spremeni ali dopolni s pisnim aneksom, ki ga sprejmeta in podpišeta obe pogodbeni stranki, v skladu z veljavno zakonodajo, ki ureja javna naročila.

28. člen

Pogodba je sklenjena z odložnim pogojem, in sicer mora izvajalec za izpolnitev pogoja v roku 15delovnih dni od prejema sklenjene pogodbe predložiti naročniku finančno zavarovanje za dobro izvedbo pogodbenih obveznosti.

Če izvajalec ne bo izpolnil zahtevanih obveznosti iz prvega odstavka tega člena te pogodbe, se šteje, da pogodba ni bila sklenjena, naročnik pa bo unovčil finančno zavarovanje za resnost ponudbe, v nasprotnem primeru, ob izpolnitvi pogoja iz prvega odstavka tega člena te pogodbe, pa pogodba učinkuje od dneva sklenitve pogodbe in velja do izpolnitve vseh pogodbenih obveznosti. Kot datum sklenitve pogodbe se šteje datum zadnjega podpisa pogodbenih strank.

29. člen

Ta pogodba je napisana v šestih enakih izvodih, od katerih prejme izvajalec en izvod, naročnik pa pet izvodov.

Priloga:

- ponudba št. \_\_\_\_\_\_\_\_\_\_\_\_ z dne \_\_\_\_\_\_\_\_\_ s ponudbenim predračunom,

- podatki o podizvajalcu (\_kom),

- zahteve za neposredna plačila in soglasja podizvajalcev (\_kom).

|  |  |
| --- | --- |
| **IZVAJALEC:** | **NAROČNIK:** |
|  | REPUBLIKA SLOVENIJA |
|  | Ministrstvo za infrastrukturo |
|  | Direkcija RS za infrastrukturo |
|  | Karmen Praprotnik |
|  | v. d. direktorja |
| …………………, dne … | Ljubljana, dne ... |